Dita Botërore e Vajzave: Historia e Vlora Gashit 
Studentja nga komunitetit egjiptian në Kosovë tregon për Zërin e Amerikës se është e vendosur që të vazhdojë studimet dhe të bëhet mësuesve, me gjithë sfidat
Në Ditën Botërore të Vajzave, Zëri i Amerikës sjell rrëfimin e një studenteje të komunitetit egjiptian në Kosovë mbi vështirësitë nëpër të cilat ajo kalon për të plotësuar ëndrrën e saj që të bëhet mësuese. Autoritetet thonë se qasja në arsim për të gjithë fëmijët e moshës shkollore në Kosovë mbetet një sfidë. Hollësi sjell kronika e korrespondentes sonë, Edlira Bllaca. Vlora Gashi, 20 vjeçe, jeton në një familje shtatë anëtarëshe në Fushë Kosovë, disa kilometra larg kryeqytetit. Meqë i takon komunitetit pakicë, egjiptian, ajo thotë se është rritur duke u ndier e pabarabartë me fëmijët e tjerë. Duke përjetuar diskriminimin më të madh në shkollë, Vlorës i lindi ëndrra që të bëhej mësuese dhe t’i trajtonte të gjithë fëmijët njësoj në të ardhmen. Sot, ajo është studente e vitit të dytë në Fakultetin e Edukimit në Universitetin e Prishtinës. Por, fatin e njëjtë me të nuk e ndajnë shumë vajza të tjera në Kosovë, të cilat edhe pse në moshë shkollore, nuk janë regjistruar asnjëherë në shkollë, apo e kanë braktisur atë ndërkohë. Gati katër për qind e vajzave në moshë shkollore janë tash për tash jashtë sistemit arsimor. Derisa në vitin e fundit akademik, 58 vajza që ishin pjesë e sistemit e kanë braktisur atë. Merita Jonuzi nga ministria e Arsimit, shpjegon për Zërin e Amerikës disa nga arsyet që nxisin këtë dukuri. Vlora, thotë se dëshiron të jetë shembull për vajzat e komunitetit të saj që të ndjekin rrugë ndryshe.. Zonja Jonuzi, thotë se braktisja e shkollës nga vajzat është në rënie viteve të fundit, derisa ministria e Arsimit është vënë në përpjekje për parandalimin e kësaj dukuri përmes ekipeve të posaçme në çdo komunë. Përfaqësues të organizatave humanitare në vazhdimësi tërheqin vërejtjen për diskriminimin që përjetojnë pakicat rom, ashkali e egjiptian në Kosovë. Ata thonë se pavarësisht që këto komunitete janë integruar në sistemin politik të vendit, të drejtat e tyre siç është edhe qasja në arsim janë shpesh herë të cunguara. Në raportet zyrtare nga ministria e Arsimit mbi fëmijët jashtë sistemit arsimor theksohet se mungojnë të dhënat e plota për fëmijët jashtë shkolle, meqë shpesh herë mosregjistrimi i tyre apo braktisja e shkollës nuk raportohet kurrë.